Il-Kummissjoni Ewropea qiegħda tipproponi li fil-liġi tal-UE jiġi minqux ftehim bejn is-sħab soċjali li jtejjeb il-kundizzjonijiet tal-baħħara abbord ta' bastimenti li jtajru bandiera tal-UE. Il-proposta se tiżgura li fil-futur il-baħħara jkunu iktar protetti kontra l-abbandun fil-portijiet barranin, u se ssaħħaħ id-drittijiet tagħhom għal kumpens f'każ ta' mewt jew diżabbiltà fit-tul minħabba korriment, mard jew periklu fuq il-post tax-xogħol. Marianne Thyssen, il-Kummissarju għall-Impjiegi, l-Affarijiet Soċjali, il-Ħiliet u l-Mobilità tal-Ħaddiema, qalet: “It-trasport marittimu jibqa' kruċjali għall-iżvilupp ekonomiku tal-Ewropa. Il-proposta tal-lum se saħħaħ il-protezzjoni tal-baħħara u tikkonsolida l-kompetizzjoni ġusta fis-settur marittimu. Bit-titjib fil-kundizzjonijiet tax-xogħol, is-settur tat-tbaħħir se jsir ukoll iktar attraenti għaż-żagħażagħ Ewropej. Din il-proposta hija eżempju eċċellenti ta' kif is-sħab soċjali jappoġġaw lill-Kummissjoni fiż-żamma adegwata tal-liġi tal-UE.” In-natura globali tal-industrija tat-tbaħħir, bil-liġijiet nazzjonali differenti li japplikaw skont l-istat ta' sid il-bastiment, l-istat tal-bandiera tal-bastiment jew in-nazzjonalità tal-ekwipaġġ, jagħmluha diffiċli għall-baħħara biex isibu rimedju rapidu u sodisfaċenti f'każ ta' abbandun, korriment jew mewt. Il-Kummissjoni qiegħda tipproponi titjib fis-sistema eżistenti. Il-proposta se ttejjeb il-protezzjoni tal-baħħara f'każ ta' abbandun, inkluż meta sid il-bastiment jonqos milli jħallas il-pagi kuntrattwali għal perjodu ta' mill-inqas xahrejn, jew meta sid il-bastiment ma jagħtix il-manteniment u l-appoġġ meħtieġ lill-baħħar biex iwettaq l-operazzjonijiet tal-bastiment. Dan mhux se jkun biss ta' benefiċċju għall-baħħara stess, iżda wkoll għall-awtoritajiet tal-portijiet tal-UE kollha, peress li se jwassal għal inqas każijiet problematiċi ta' abbandun. Il-proposta se ttejjeb ukoll il-mekkaniżmi li bihom jingħata l-kumpens. B'hekk il-ħlas ta' dawn it-talbiet isir iktar rapidu u faċli, li se jgħin biex jiġi evitat dewmien twil fil-ħlas u l-burokrazija li jħabbtu wiċċhom magħhom il-baħħara jew il-familji tagħhom f'każ ta' abbandun jew f'każ ta' mewt jew diżabbiltà fit-tul minħabba inċidenti jew mard fuq ix-xogħol. Sfond Fl-2010, ġew stmati 230,000 baħħar attiv fit-trasport marittimu fl-Istati Membri tal-UE. Skont studju mill-Eurofound dwar id-djalogu soċjali fis-settur marittimu, u rapport mill-Kummissjoni Ewropea, it-trasport bil-baħar huwa essenzjali għall-ekonomija Ewropea: 80 % tal-kummerċ dinji jsir bil-baħar, filwaqt li 40 % tal-merkanzija fl-Ewropa tinġarr permezz tat-tbaħħir fuq distanzi qosra. Barra minn hekk, it-trasport marittimu jolqot ukoll il-kwalità tal-ħajja taċ-ċittadini billi joffri s-servizzi ta' trasport kemm lit-turisti, kif ukoll lir-residenti ta' gżejjer u reġjuni periferali. Għaldaqstant, kull sena, aktar minn 400 miljun passiġġier tal-baħar jgħaddu mill-portijiet Ewropej. F'dan il-kuntest, fl-2006, l-Organizzazzjoni Internazzjonali dwar ix-Xogħol adottat il-Konvenzjoni dwar ix-Xogħol Marittimu (MLC) bl-għan li jinħoloq strument uniku u koerenti li jiġbor fih l-istandards kollha aġġornati li japplikaw għax-xogħol marittimu internazzjonali. Tipprovdi sett ta' drittijiet u miżuri ta' protezzjoni fuq ix-xogħol għall-baħħara kollha, indipendentement min-nazzjonalità tagħhom jew mill-bandiera tal-bastiment. Sa issa, l-MLC ġiet irrattifikata minn 81 pajjiż, inkluż l-Istati Membri kollha tal-UE minbarra l-Awstrija, is-Slovakkja u r-Repubblika Ċeka. Id-dispożizzjonijiet ġew inkorporati fil-liġi tal-UE permezz tad-Direttiva tal-Kunsill 2009/13/KE. Il-Konvenzjoni tindirizza xi wħud mill-problemi fir-rigward tar-responsabbiltà u l-kumpens b'rabta mat-talbiet tal-ekwipaġġ dwar mewt, korriment personali u abbandun. Madankollu, il-baħħara li jaħdmu 'l bogħod mid-dar għadhom fir-riskju ta' abbandun potenzjali f'portijiet barranin jekk is-sidien tal-bastimenti ma jibqgħux jonoraw ir-responsabbiltajiet tagħhom. Skont id-dejta miġbura mill-Organizzazzjoni Internazzjonali dwar ix-Xogħol, sa mill-2004, ġew abbandunati 192 bastiment merkantili, li 21 bastiment minnhom kienu jtajru bandiera tal-UE. Fl-2016, ħames bastimenti merkantili bi 58 baħħar ġew abbandunati fil-portijiet tal-UE. Għaldaqstant, fil-103 sessjoni tagħha f'Ġinevra fil-11 ta' Ġunju 2014, il-Konferenza Internazzjonali dwar ix-Xogħol approvat xi emendi, bl-Istati Membri kollha tal-UE jivvutaw favur. Fil-5 ta' Diċembru 2016, is-sħab soċjali fis-settur tat-trasport marittimu tal-UE kkonkludew ftehim biex tiġi emendata d-Direttiva 2009/13/KE sabiex jiddaħħlu dawn it-tibdiliet. Il-proposta tal-Kummissjoni issa tittrasponi fil-liġi tal-UE dan il-ftehim bejn l-Assoċjazzjonijiet tas-Sidien tal-Bastimenti tal-Komunità Ewropea (ECSA) u l-Federazzjoni Ewropea tal-Ħaddiema tat-Trasport (ETF). Għal aktar informazzjoni Proposta għal Direttiva tal-Kunsill Segwi lil Marianne Thyssen fuq Twitter u fuq Facebook Abbona għall-bulettin dwar l-impjiegi, l-affarijiet soċjali u l-inklużjoni tal-Kummissjoni Ewropea mibgħut b'xejn bil-posta elettronika